Raqsga tushadi, she’r yozadi, komikslarni yaxshi ko‘radi: filmdagi obrazlaridan butunlay farq qiladigan aktyor va aktrisalar (foto)

Suratga olish maydonchasida aktyorlar turli qahramonlarga aylanishlari kerak. Ko‘pincha rol ijrochisi va uning qahramoni o‘rtasida umumiylik bo‘lmaydi. Hayotda ekrandagi yovuz yaxshi xulqli odam bo‘lib chiqishi mumkin, yoki aksincha filmdagi jiddiy obraz quvnoq ayolga aylanadi.
Entoni Xopkins

Entoni Xopkins o‘zining kuchli dramatik rollari, jumladan, yovuz qahramonlari bilan mashhur. Uning eng dahshatli qahramonlaridan biri — makkor Gannibal Lekter, u odamlarning ustidan kulish bilan birga, bir qarashda hammani qo‘rqitadi ham.
Aslida Xopkins yaxshi odam. U hozir 80 yoshda, ko‘p vaqtini ijtimoiy tarmoqlarda o‘tkazadi. Aktyor zamonaviy musiqa ostida raqsga tushgani va mushugi bilan pianino chalayotgani tasvirlangan videolarini ulashib, muxlislarini quvontiradi.
Megan Foks

Megan doim sarguzasht izlab yuradigan sohibjamol kabi rollari bilan tanilgan. U bunday qahramonlarni, masalan, “Transformerlar” va “Ninza toshbaqalar” filmlarida o‘ynagan. Ammo haqiqiy hayotda aktrisa xotirjam vaqt o‘tkazishni tanlaydi.
Uning so‘zlariga ko‘ra, u kamdan kam hollarda uydan chiqadi va o‘zini muammolardan uzoqroq tutadi. Foks tungi bazmlardan ko‘ra Garri Potter haqidagi komikslar va kitoblarni o‘qishni afzal ko‘radi.
Zoi Saldana

Zoi ko‘plab jangari filmlarda rol o‘ynagan. Masalan, “Galaktika qo‘riqchilari” serialida u dunyo himoyachisiga aylangan xavfli yollanma askar Gamora qiyofasida paydo bo‘ladi. Ammo aktrisaning o‘zi ancha xotirjam va tartibli hayot kechiradi.
Uning uchta farzandi bor va Zoi ona rolini eng qiyin rol deb ataydi. U o‘ziga vaqt ajratishni, dam olishni va bolalar bilan o‘ynashni muhim deb biladi.
Rouen Atkinson

Rouen o‘zining ahmoqligi tufayli kulgili vaziyatlarga tushib qolgan g‘ayrioddiy janob Bin roli bilan mashhur. Atkinson qahramonidan ko‘ra aqlliroq ekanligi aniq. Masalan, u magistrlik darajasiga ega. Aktyorlik faoliyatini boshlashdan oldin u Oksford universitetida elektrotexnika bo‘yicha tahsil olgan.
Stefani Beatris

Aktrisaning eng ko‘zga ko‘ringan rollaridan biri “Bruklin 9-9” teleserialidagi detektiv Roza Diazdir. Bu qahramon kamdan kam tabassum qiladi, past ovozda gapiradi va har doim qora kiyim kiyadi. Real hayotda esa quvnoq Stefani o‘zini juda boshqacha tutadi, odamlar u va uning personaji o‘rtasidagi qarama-qarshilikdan hayratda qolishlarini ta’kidlaydi.
Omar Si

Omar “1+1” va “2+1” filmlarida beparvo oddiy yigit rollari tufayli mashhur bo‘ldi. Ammo hayotda u jiddiy oilaparvar odam. Si 2007-yilda 10 yil davomida uchrashib yurgan sevgilisi bilan oila qurdi. Hozirda er-xotinning 5 nafar farzandi bor.
Mishel Rodriges

Filmlarda aktrisa ko‘pincha erkakshoda qiz rolini o‘ynaydi. Uning qahramonlari tashqi ko‘rinishiga ahamiyat bermaydi, ular asosan kuchli mushtlariga ishonadi. Biroq Mishelning hayotdagi uslubi filmdagidan boshqacha. Rasmiy tadbirlarda u hashamatli liboslarda ko‘rinish beradi va qizil gilamda malikaga aylanadi.
Viggo Mortensen

Viggoning qahramonlari qattiqqo‘lligi bilan ajralib turadi. U “Uzuklar hukmdori” trilogiyasida jangchi Aragorn, “Yashil kitob”da esa qo‘pol mushtumzo‘r rolini o‘ynagan. Ammo hayotda Mortensen ijodkor odam. U she’r yozadi, rasm chizadi, musiqa va fotosuratlarni yaxshi ko‘radi.
Tilda Suinton

Aktrisa juda ko‘p dahshatli yovuz odamlarni, jumladan, “Narniya yilnomalari: Arslon, jodugar va sehrli shkaf” filmidagi qirolicha Jadis rolini o‘ynagan.
Aslida Tilda fitna va shafqatsizlik qiladigan ayol emas. Aksincha, aktrisa foydali ijtimoiy faoliyat bilan shug‘ullanadi. Masalan, Suinton Shotlandiyada maktabga asos solgan.